open-index/open-wikipedia-markdown huggingface dataset:
David Nilsson

**David Nilsson** (s. 16. huhtikuuta 1987) on ruotsalainen kestävyysjuoksija.

## Saavutukset

Ratamatkoilla Nilsson on Ruotsin mestaruuskilpailuissa saavuttanut 5&nbsp;000 metrillä pronssia 2019 ja 10&nbsp;000 metrillä hopeaa vuonna 2020. Maratonilta hänellä on kaksi hopeaa (2011 ja 2014) ja kaksi pronssia (2012 ja 2021). Nilssonilla on Ruotsin-mestaruusmitaleilta myös maastojuoksusta.

MM-kisoissa Nilsson on ollut mukana maratonilla 2015 (36.), 2017 (51.) ja 2022 (keskeytti) ja puolimaratonilla 2020 (37.). EM-kisoissa hän on osallistunut maratonille vuonna 2014 (keskeytti) ja puolimaratonille (2016).

## Ennätykset
* 3&nbsp;000 m 7.57,55 (1. elokuuta 2020)
* 5&nbsp;000 m 13.44,55 (25. heinäkuuta 2020)
* 10&nbsp;000 m 28.32,82 (23. kesäkuuta 2020)
* maraton 2.10,09 (1. joulukuuta 2019), Ruotsin ennätys

Nilsson juoksi 14. toukokuuta 2022 Lontoossa 10&nbsp;000 metrillä ajan 28.39,96, joka on Ruotsin ennätys 35-vuotiaiden sarjassa. Vuonna 2016 hän juoksi hallissa 10&nbsp;000 metrillä ajan 29.24,42, joka on voimassa oleva Ruotsin halliennätys. Aika oli tuona vuonna maailman paras halliaika 10&nbsp;000 metrillä.

## Yksityiselämä

Nilsson on urheilullisesta perheestä. Hänen siskonsa Ida on Ruotsin-mestaruuksia voittanut kestävyysjuoksija ja Johanna keskipitkien matkojen juoksija. Hänen veljensä Marcus on kymmenottelija.

## Lähteet
Oleh Olžytš

**Oleh Olžytš** (, oikea nimi **Oleh Oleksandrovytš Kandyba**, ;  muita nimimerkkejä: **O. Leleka, M. Zapototšnyi, D. Kardaš, K. Kostjantyn**; 21. heinäkuuta 1907 Žytomyr, Volynian kuvernementti, Venäjän keisarikunta – 9. kesäkuuta 1944 Sachsenhausenin keskitysleiri, Saksa) oli ukrainalainen arkeologi, runoilija ja nationalistijohtaja. Hänen isänsä oli runoilija Oleksandr Oles.

## Elämänvaiheita
Olžytš asui lapsena Kiovassa ja muutti 1923 Ukrainasta Prahaan, jossa hän suoritti 1929 Kaarlen yliopistossa tutkinnon arkeologiassa. Hän osallistui Harvardin yliopiston järjestämään arkeologiseen tutkimusretkeen ja oli sen jälkeen Yhdysvalloissa perustamassa lyhytaikaista järjestöä Ukrainian Research Institute in America (Saint Paul, Minnesota) ja toimitti sen ensimmäisen, 1939 ilmestyneen tutkimuskokoelman.

## Poliittinen toiminta
Olžytš liittyi 1929 Ukrainalaisten nationalistien järjestöön (OUN) ja johti sen kulttuuri- ja opetusosastoa. Hän vastusti voimakkaasti OUN:n jakautumista 1940 mutta toimi sen jälkeen OUN(m):ssä (Melnykin ryhmä). Hän oli Andri Melnykin alaisena OUN:n kakkosjohtaja Karpaatto-Ukrainan tasavallassa (1938–1939). Hän johti Ukrainassa melnykistien maanalaista toimintaa toukokuussa 1944 tapahtuneeseen pidätykseensä asti. Hän pysyi lujana kuulusteluissa, ja natsien teloittajat kiduttivat hänet Sachsenhausenin keskitysleirillä kuoliaaksi.

## Kirjailijana
Olžytš noudatti runoissaan yleensä 1920-luvun ukrainalaisten uusklassistien traditiota. Historiallisten teemojen avulla hän usein kuvasi Ukrainan oikeutta olla itsenäinen valtio, ja hänen runonsa edustavat paljolti maailmansotien välisen ajan nationalistista runoutta. Hän karttaa sentimentaalisuutta ja lyyristä heikkoutta ja kannustaa sankarilliseen toimintaan ja velvollisuuksien täyttämiseen. Hän julkaisi elinaikanaan vain kaksi kokoelmaa, ja hänen kuolemansa jälkeen julkaistiin vielä kolme. Kokoelma *Velytšnist* (1969, 'Majesteetti') sisältää kokoelmat ja lehdissä julkaistuja runoja. Mikuláš Nevrlý toimitti ja julkaisi 1991 Olžytšin koottujen teosten laitoksen, joka sisältää tiedot julkaistusta elämäkerrallisesta aineistosta. Olžytšin merkittäviä artikkeleita ovat ”Revoljutsija rve kaidany” (), jossa hän tuomitsee natsismin ja paljastaa järjestelmällisesti natsien Ukrainassa tekemät sotarikokset, ja ”Duh’ ruiny” (), jossa hän arvostelee ukrainalaisten erimielisyyttä ja tuhoisia kiistoja historian kriittisillä hetkillä.

## Lähteet

## Aiheesta muualla
Sirkustaiteen valtionpalkinto

**Sirkustaiteen valtionpalkinto** on Suomen opetus- ja kulttuuriministeriön alaisen Taiteen edistämiseskuksen esittävien taiteiden toimikunnan myöntämä tunnustus ”kolmen viimeksi kuluneen vuoden aikana valmistuneesta, kyseisen taiteen alan piiriin kuuluvasta ansiokkaasta työstä tai suorituksesta”. Vuonna 2017 palkinnon arvo oli 14&nbsp;000 euroa.

## Palkitut
* 2015: Mad in Finland -työryhmä
* 2016: sirkustaiteilijat Rauli Kosonen, Kalle Lehto ja Petri Tuominen (Race Horse Company)
* 2017: Taideyhdisys Hiljaisuus ry:n Hiljaisuus-festivaali
* 2020: Kallo Collective
* 2024: Cirko – Uuden sirkuksen keskus ry

## Lähteet
Artturi Orelma

**Artturi August Orelma**, vuoteen 1906 **Olin** (12. huhtikuuta 1888 Riika – 3. tammikuuta 1954 Helsinki) oli suomalainen yritysjohtaja, joka sai kauppaneuvoksen arvonimen.

Orelman vanhemmat olivat nahkuri, maanviljelijä Johannes Olin ja Anna (Antia) Neike (Neicke) ja puoliso vuodesta 1918 Laina Passinen. Orelma kävi viisi luokkaa Tampereen reaalilyseota 1901–1906. Hän oli Valtionrautateiden varastokonttorin työntekijä Helsingissä 1906–1907 ja Rauta-yhtiön palveluksessa Vaasassa vuodesta 1907, toimien prokuristina 1912–1915. Rautakauppa Oy Teräksen vähittäisosaston hoitaja Orelma oli 1915–1919 ja tukkuosaston johtaja 1921–1926, Vaasan Höyrymyllyn Oulun konttorin ja Toppilan myllyn johtaja 1927–1935, apulaisjohtaja, myyntipäällikkö 1935–1942, johtokunnan jäsen vuodesta 1938 ja toimitusjohtaja ja johtokunnan varapuheenjohtaja 1942–1953. Orelma oli myös Kemin Leipätehdas -yhtiön toimitusjohtaja 1930–1935 ja hänellä oli useita liike-elämän ja muita luottamustehtäviä. Kauppaneuvoksen arvonimen Orelma sai 1946.

## Lähteet
Pauli Raivio

**Pauli Raivio** (s. 11. heinäkuuta 1960 Hankasalmi) on suomalainen ravivalmentaja. Hankasalmelaisen Raivion valmentama suomenhevosori Tähen Toivomus voitti ravikuninkuuden Lahdessa 2019. Raivio on tunnettu ennen kaikkea suomenhevosten valmentajana. Lukuisia suurkilpailuja voittaneen Tähen Toivomuksen lisäksi hänen valmentaminaan ovat menestyneet muun muassa Matteus Kevätön, Ellin Sisu, Visul, Tuisku-Topi, Vipanteri ja Tähen Topelius. Raivio työskenteli metsurina vuoteen 1990, josta lähtien hän on keskittynyt ravivalmentamiseen. Raivion valmentamista hevosista osa on hänen omistuksessaan tai osaomistuksessaan. Raivio on asunut koko elämänsä Hankasalmen Pirttimäen kylällä.

Raivio valittiin yleisöäänestyksellä vuoden keskisuomalaiseksi 2019 ravikuninkuuden saavuttamisen jälkeen.

## Lähteet

* Pauli Raivio Suomen Hippoksen tietokannassa

### Viitteet
Einari Ståhlberg

**Einari Ståhlberg** (1. huhtikuuta 1885 Hyrynsalmi – 13. marraskuuta 1977 Helsinki) oli suomalainen insinööri, kauppias, yrittäjä ja yritysjohtaja, joka sai kauppaneuvoksen arvonimen.

Ståhlbergin vanhemmat olivat nimismies Herman Ståhlberg ja Maria Wickstrand ja puoliso vuodesta 1913 Maria Helena Tuomaala. Ståhlberg tuli ylioppilaaksi Oulun lyseosta 1905 ja valmistui diplomi-insinööriksi Teknillisen korkeakoulusta 1911. Hän oli varamaanmittari Oulun läänissä 1911–1915, appensa perustaman tukku- ja vähittäismyyntiliikkeen prokuristi Oulussa 1915–1917 ja toimitusjohtaja 1917–1923 ja yrityksen osakas vuodesta 1918, Alfr. Wilén & Co. -kauppayhtiön toimitusjohtaja Helsingissä vuodesta 1923, Jalokoivu-yhtiön osakas ja toimitusjohtaja 1936–1948 sekä Kirjokoivu-yhtiön perustaja ja toimitusjohtaja 1948–1951. Ståhlberg oli myös maanviljelijä ja hänellä oli useita luottamustehtäviä. Vaimonsa kanssa hän perusti Helsinkiin Salon Ståhlberg -nimisen muotiliikkeen. Kauppaneuvoksen arvonimen Ståhlberg sai 1946.

## Lähteet
Hyry

**Hyry** on muun muassa seuraavien suomalaisten henkilöiden sukunimi:

* Antti Hyry (1931–2016), kirjailija
* Arttu Hyry (s. 2001), jääkiekkoilija
* Eero Hyry, (s. 1960), matemaatikko
* Jorma Hyry (1943–2006), pesäpalloilija ja metsänhoitaja
* Matti Hyry, kirkkoherra
* Pauliina Hyry (o.s. *Toivanen*, s. 1964), urkuri
* Taina Hyry (s. 1981), pesäpalloilija
* Walde Hyry (1894–1985), yrittäjä, yritysjohtaja ja kauppaneuvos.
Venäjän olympiakomitea olympialaisissa

Venäjä osallistui **Venäjän olympiakomitea** -nimellä olympialaisiin 2020 ja 2022, kun Venäjä oli maana kilpailukiellossa Venäjän dopingskandaalin takia.
Ford Puma Rally1

**Ford Puma Rally1** on M-Sportin valmistama Ford Puma -crossoveriin pohjautuva Rally1-auto, jolla M-Sport World Rally Team kilpailee rallin maailmanmestaruussarjassa kaudesta 2022 alkaen. Se oli M-Sportin ensimmäinen Rally1-sääntöjen mukainen hybridiralliauto, joka korvasi edeltäjänsä Ford Fiesta WRC:n World Rally Car -sääntöjen poistuttua käytöstä. M-Sport julkisti auton Goodwood Festival of Speedissä heinäkuussa 2021.

Autossa on hybridijärjestelmä, joka ottaa energiaa talteen jarrutuksissa. Autossa on viisivaihteinen Sadevin kehittämä vaihteisto, edessä ja takana on mekaanisesti toimivat tasauspyörästöt, keskitasauspyörästön paikalla on "spool"-linkitys. Auto käyttää avaruusrakennetta, jossa koripaneelit ovat komposiittimateriaalia. Autossa on Cosworthin moottorinohjausjärjestelmä ja Garrettin turboahdin.

## MM-rallivoitot

## Rallin MM-sarjan tulokset
()

Lähde: 

## Lähteet
Walde Hyry

**Waldemar (Walde) Engelbert Hyry** (26. marraskuuta 1894 Kuivaniemi – 1. lokakuuta 1985 Oulu) oli suomalainen yrittäjä ja yritysjohtaja, joka sai kauppaneuvoksen arvonimen.

Hyryn vanhemmat olivat maanviljelijä Antti Hyry ja Maria Liisa Haarakoski ja puoliso 1925–1970 Anna Liisa Hellemaa, aiemmin Hellman. Hyry kävi Oulun kauppakoulun 1913 ja teki opintomatkoja Pohjoismaihin ja Keski-Eurooppaan. Hän oli Uleå-yhtiön pääkonttorin kirjanpitäjä Oulussa 1913–1917, Oulun Pyrinnön taloudenhoitaja ja puheenjohtaja 1917–1920, Villa ja Kone -yhtiön toimitusjohtaja 1920–1922 ja Oulun Villatehdas -yhtiön isännöitsijä 1922–1934 ja toimitusjohtaja ja johtokunnan puheenjohtaja 1934–1963. Hyry omisti myös lammastilan Oulunsalossa. Hän oli Oulun kaupunginvaltuuston ja kaupunginhallituksen jäsen ja hänellä oli useita muitakin luottamustehtäviä. Oulun suojeluskunnan esikuntaan kuulunut Hyry oli sotilasarvoltaan reservin vääpeli. Kauppaneuvoksen arvonimen hän sai 1946.

## Lähteet
Melodi Grand Prix 2010

**Melodi Grand Prix 2010** oli Norjassa 8. tammikuuta - 6. helmikuuta 2010 järjestetty laulukilpailu, jossa valittiin Norjan edustaja vuoden 2010 Eurovision laulukilpailuun. Kilpailu koostui kolmesta semifinaalista, toisesta mahdollisuudesta ja finaalista. Jokaisessa semifinaalissa kilpaili seitsemän kappaletta, joista puhelinäänestäjät äänestivät kaksi finaaliin, ja puhelinäänestyksen seuraavat kaksi pääsivät toiseen mahdollisuuteen. Lisäksi semifinaalien jälkeen kaksi eniten semifinaaleissa ääniä saanutta semifinaalin viidettä pääsi toiseen mahdollisuuteen. Toisessa mahdollisuudessa kilpailleet kahdeksan kappaletta jaettiin neljään pariin, joista jokaisesta toinen äänestettiin toiselle kierrokselle. Toisella kierroksella kilpailleet neljä kappaletta jaettiin kahteen kappalepariin, joista kummastakin toinen äänestettiin finaaliin.

Finaalissa voittaja valittiin kaksikierroksisessa äänestyksessä. Ensimmäisellä kierroksella puhelinäänestäjät äänestivät kahdeksasta kappaleesta neljä toiselle kierrokselle, jossa voittajan valitsivat yhdessä puhelinäänestäjät ja neljä alueraatia. Kilpailun voitti Didrik Solli-Tangen kappaleella ”My Heart Is Yours”.

## Kilpailun kulku
### Ensimmäinen semifinaali
Ensimmäinen semifinaali kilpailtiin 8. tammikuuta Ørland Hovedflystasjonissa Ørlandissa.

### Toinen semifinaali
Toinen semifinaali kilpailtiin 16. tammikuuta Bodø Spektrumissa Bodøssä.

### Kolmas semifinaali
Kolmas semifinaali kilpailtiin 23. tammikuuta Fritidsparkissa Skienissä.

### Toinen mahdollisuus
Toinen mahdollisuus kilpailtiin 30. tammikuuta Sparta Amfissa Sarpsborgissa.

### Finaali
Finaali kilpailtiin 6. helmikuuta Oslo Spektrumissa Oslossa.

## Lähteet
*
*
*http://natfinals.50webs.com/10s_20s/Norway2010.html

## Aiheesta muualla
*Koko karsintafinaali NRK:n sivuilla
Drake af Intorp

**Drake af Intorp** on sukupuuttoon kuolleen ruotsalaisen aateliston lyhytaikainen nimi, joka liittyi Länsi-Götanmaalla sijaitsevaan Intorpin maatilaan. Suvun vanhin tunnettu esi-isä Jöns Bengtsson eli 1300-luvulla ja on myös Stenbock -aatelissuvun esi-isä. Aikakauden tavan mukaan hänellä ei ollut sukunimeä, mutta hänet tunnistettiin polviorsilla varustetusta vaakunasta.

Jöns Bengtssonin suku on joskus kutsuttu myös Torpan suvuksi  Länghemin kunnassa sijaitsevan Torpan sukutilan mukaan. Hän oli paikallinen tuomari (Häradshövding).

Hänen poikansa tuomari Arvid Jönsson (noin 1376–1438) lisäsi vuonna 1421 vaakunaan kuusisakaraisen tähden. Tähti tulee Prika-perheestä, Arvid oli naimisissa Ingeborg Petersdotter Prikan kanssa.

Hänen poika Knut Arvidsson (1418-1459) oli myös tuomari ja asemies.

Arvid Knutsson (Sparre över stjärna), syntyi 1440 - luvulla, ja kuoli alkukesällä 1497, oli ruotsalainen valtuutettu, lakimies ja piiripäällikkö.

## Lähteet
Andrea Dallavalle

**Andrea Dallavalle** (s. 31. lokakuuta 1999) on italialainen kolmiloikkaaja ja MM- ja EM-mitalisti.

Dallavalle saavutti nuorten sarjoissa arvokisamitaleja Euroopan-mestaruuskilpailuissa. Hän sai kolmiloikassa hopeaa alle 18-vuotiaiden EM-kilpailuissa 2016 tuloksella 15,74 ja alle 20-vuotiaiden EM-kilpailuissa 2017 tuloksella 16,87. Alle 23-vuotiaiden EM-kilpailuissa hän ylsi pronssille vuonna 2019 tuloksella 16,95 ja voitti kultaa vuonna 2021 tuloksella 17,05.

Ensimmäisissä yleisen sarjan arvokilpailuissaan, Dohan MM-kilpailuissa 2019 Dallavalle jäi karsintaan. Vuonna 2021 kilpailluissa Tokion olympialaisissa hän sijoittui yhdeksänneksi tuloksella 16,85. Eugenen MM-kilpailuissa 2022 hän sijoittui neljänneksi tuloksella 17,25. Samana vuonna hän saavutti Münchenin EM-kilpailuissa hopeaa tuloksella 17,04. Rooman EM-kilpailuissa 2024 hän sijoittui kahdeksanneksi tuloksella 16,90. Hän karsiutui loppukilpailusta Pariisin olympialaisissa 2024. Hän saavutti pronssia Apeldoornin sisäratojen EM-kilpailuissa 2025 tuloksella 17,19. Tokion MM-kilpailuissa 2025 hän saavutti hopeaa tuloksella 17,64.

Dallavalle on voittanut kolmiloikassa Italian-mestaruuden ulkoradoilla vuosina 2020, 2022 ja 2024 sekä sisäradoilla 2025.

Dallavallen kolmiloikkaennätys on Tokion MM-kilpailuissa 2025 hypätty 17,64. Hän ylitti ensi kerran 17 metriä kesäkuussa 2021 Grossetossa tuloksellaan 17,35. Vuonna 2022 hän hyppäsi parhaimmillaan 17,28. Anconan hallikilpailuissa helmikuussa 2025 hän hyppäsi tuloksen 17,36, joka oli hänen ennätyksensä saman vuoden MM-kilpailuihin saakka.

## Lähteet
Emmanuel Ihemeje

**Emmanuel Ihemeje** (s. 9. lokakuuta 1998) on italialainen kolmiloikkaaja.

Ihemeje sijoittui kolmiloikassa kuudenneksi alle 20-vuotiaiden EM-kilpailuissa 2017 tuloksella 15,84 hypättyään karsinnassa silloisen ennätyksensä 16,13. Ensimmäisissä yleisen sarjan arvokilpailuissaan, vuonna 2021 kilpailluissa Tokion olympialaisissa hän sijoittui 11:nneksi tuloksella 16,52; karsinnassa hänen tuloksensa oli 16,88. Eugenen MM-kilpailuissa 2022 hän sijoittui viidenneksi myötätuulituloksella 17,17; karsinnassa hän hyppäsi senttimetrin päähän virallisesta ennätyksestään tuloksella 17,13. Saman vuoden Münchenin EM-kilpailuissa hän oli yhdeksäs tuloksella 16,55. Karsinnassa hän oli hypännyt ennätyksensä 17,20. Budapestin MM-kilpailuissa 2023 hän sijoittui kahdeksanneksi tuloksella 16,91.

Ihemeje voitti vuonna 2021 Eugenessa Yhdysvaltain yliopistomestaruuden silloisella ennätystuloksellaan 17,14. Nykyisen ennätyksensä 17,29 hän hyppäsi Walnutissa huhtikuussa 2023. Sisäradoilla hän on hypännyt tuloksen 17,26 maaliskuussa 2021 Fayettevillessa.

## Lähteet
Viktor Svensk

**Viktor Svensk** (s. 2001) on ruotsalainen suunnistaja.

Vuonna 2022 hän oli Viron EM-kilpailuissa Ruotsin hopeaa voittaneessa viestijoukkueessa. Vuonna 2024 Unkarin EM-kilpailuissa hän oli samoin toiseksi tulleessa Ruotsin viestijoukkueessa.

Nuorten maailmanmestaruuskilpailuissa 2021 Turkissa Svensk tuli keskimatkalla toiseksi ja oli mukana Ruotsin voittaneessa viestijoukkueessa.

Seuratasolla Svensk edustaa Stora Tunaa. Hän on ollut seuran Jukolan viestin voittaneessa joukkueessa yhdessä veljiensä Emilin, Jesperin ja Joakimin kanssa vuosina 2019, 2020, 2022, 2023 ja 2024.

## Lähteet
Hinode

**Hinode** voi tarkoittaa:

* Hinode, Japanin vuonna 2006 laukaisema avaruusluotain
* Hinode, Japanin maaseutukaupunki Tokion metropolissa
* Hinoden asema, asema Yurikamome-automaattimetrolinjalla Tokiossa
Jann Sjursen

**Jann Jacob Sjursen** (s. 20. lokakuuta 1963 Frederiksberg) on tanskalainen entinen poliitikko. Hän oli Tanskan kristillisdemokraattien puheenjohtaja vuosina 1990–2002, mutta erosi puolueesta vuonna 2007, koska oli tyytymätön sen aiempaa liberaalimpaan suhtautumiseen muun muassa aborttioikeuteen.

Sjursen on istunut kansankäräjillä vuosina 1998–2005 ja toiminut Tanskan energiaministerinä 1993–1994. Koulutukseltaan hän on opettaja.
## Lähteet

## Aiheesta muualla
* ''Jann Sjursen'' Tanskan kansankäräjien verkkosivuilla
Halvhjort av Älmtaryd

**Halvhjort av Älmtaryd** nimi kuuluu ruotsalaiselle keskiaikaiselle rälssisuvulle, jonka vaakunassa oli puolikas hirvi. Suku oli kotoisin Älmtarydin (tai Elmtaryd) kartanosta Agunnarydin seurakunnassa. IKEA:n perustaja Ingvar Kamprad syntyi samalla kartanolla ja nimesi IKEA:n tämän mukaan (Ingvar Kamprad Elmtaryd Agunnaryd)

## Historia
Suku polveutuu Jöns Stenssonista tai Foglaresta. Hän oli piirikunnan päällikkö joka kantoi puolikasta peuraa kilvessä 1300-luvulla.

## Sukupuu

# Jöns (Jusse) Stensson tai Jöns Foglare (eli 1424), Asemies, piirikunnan päällikkö.
## Nils Jönsson i Hå.
### Ingrid Nilsdotter (Halvhjort av Älmtaryd), naimisissa Håkan Matssonin (Båt av Billa) kanssa, luultavasti ennen vuotta 1535.
### Birger Nilsson (as. 1496) Älmtarydissa, Agunnarydissa. 
#### Pavel Birgersson Kalmarin linnan komentaja. Vouti Vistassa ja Tvetassa (Jönköping) piiripäällikkö Vistassa ja linnavoutti Västeråsissa. 
#### Isak Birgersson Älmtarydiin, vuonna 1533 Kalmarin linnan komentaja. Puoliso Estrid Stierna, Peder Månssonin Stiernan ja Estrid Arvidsdotter Drake af Intorpin tytär . 
##### Nils Isaksson (kuoli noin 1593), Älmtarydille oli hovin oppipoika nuorena, oli vuonna 1580 Kronobergin linnan linnan komentaja. Hänen puoliso oli Margareta Ulfsax,
###### Catarina Nilsdotter Älmtaryd, naimisissa Vissefjärdan papin, Jon Jonsonin kanssa. Hänen äitinsä oli todennäköisesti joku muu kuin Margareta Ulfsax, sillä hän syntyi yli 10 vuotta ennen kun he menivät naimisiin.
##### Per Isaksson (k. 1567) Äpplaholmiin, Norra Sandsjöön (Jönköping), tuli piiripäälliköksi Sunnerbossa viimeistään vuonna 1567, mutta hänet tappoi Jöran Perssonin veljenpoika Peder Welamsson, joka tunnettiin myös osallistumisestaan Sture-murhiin muutamaa kuukautta aiemmin. 
###### Elin Persdotter (Halvhjort av Elmtaryd), naimisissa Måns Abjörnssonin kanssa
##### Birger Isaksson (kuollut 1580) Äpplaholmiin, oli nuorena oppipoikana kuningas Johan III:n hovissa, ja hovin luutnantti 1575 ja Tukholman linnan kuvernööri 1577-1578. Ainakin vuodesta 1576 hän oli Kindin (Älvsborg) piiripäällikkö, ja viimeksi vuonna 1580 hänet sijoitettiin Kalmariin, missä hän pian kuoli ruttoon.

## Lähteet
Hinode (Tokio)

**Hinode** () on Japanin maaseutukaupunki Honshūn saarella Kantōn alueella Tokion metropolissa. Se kuuluu Nishi-Taman piirikuntaan. Hinode sijaitsee sisämaassa Tokion länsiosassa, ja lännessä sen alue kohoaa Hinodevuorelle, jolta kaupunki on saanut nimensä. Vuorelta saa alkunsa kaupungin läpi virtaava Hiraijoki, joka yhtyy Tamajokeen. Hinodessa on 16&nbsp;494 asukasta (heinäkuussa 2022) ja sen pinta-ala on 28,07 neliökilometriä.

Hinoden kyläkunta perustettiin vuonna 1955 liittämällä yhteen Hirain ja Ōgunon kyläkunnat. Uuden kunnan nimesi Tokion metropolin virkamies Gian Hosoda Hinodevuoren mukaan. Maaseutukaupunki Hinodesta tehtiin vuonna 1974.

Paikkakunnalla on säilynyt vanha *Hōō no mai* -tanssiperinne, joka on otettu Japanin tärkeän aineettoman kansanperinteen luetteloon. Muita nähtävyyksiä ovat Hinodevuoren luonnonalueet, joista osa kuuluu Chichibun–Taman–Kain kansallispuistoon.

Hinodeen ei johda rautatieyhteyttä, mutta sieltä on linja-autoyhteyksiä JR Higashi-Nihonin Itsukaichi-linjalle ja Ōme-linjalle, jotka kulkevat kaupungin lähistöllä.

## Kuvia

Tiedosto:President Reagan and Prime Minister Yasuhiro Nakasone having lunch at Nakasone's country residence in Tokyo Japan.jpg|Ronald Reagan ja Japanin pääministeri Yasuhiro Nakasone Hinode-sansō-huvilalla
Tiedosto:長尾平から日の出山.jpg|Hinodevuori
Tiedosto:AEON Mall Hinode 3.jpg|Hinoden ÆON-kauppakeskus
Tiedosto:Hirai, Hinode, Nishitama District, Tokyo 190-0182, Japan - panoramio (1).jpg|Hirain kaupunginosaa


## Lähteet

## Aiheesta muualla

* Kaupungin internetsivut
David McCullough

**David Gaub McCullough** (7. heinäkuuta 1933 – 7. elokuuta 2022) oli yhdysvaltalainen kirjailija, historioitsija ja luennoitsija. Hän voitti urallaan kaksi Pulitzer-palkintoa, kaksi National Book Awardia sekä Yhdysvaltain korkeimman siviilikunniamerkin Presidential Medal of Freedomin. Hän toimi myös lukuisten elokuvien ja dokumenttien kertojaäänenä. McCulloughin kaksi Pulitzer-palkittua kirjaa, *Truman* ja *John Adams*, on HBO mukauttanut tv-elokuvaksi ja minisarjaksi.

## Lähteet
Melodi Grand Prix 2009

**Melodi Grand Prix 2009** oli Norjassa 24. tammikuuta - 21. helmikuuta 2009 järjestetty laulukilpailu, jossa valittiin Norjan edustaja vuoden 2009 Eurovision laulukilpailuun. Kilpailu koostui kolmesta semifinaalista, toisesta mahdollisuudesta ja finaalista. Jokaisessa semifinaalissa kilpaili seitsemän kappaletta, joista puhelinäänestäjät äänestivät kaksi finaaliin, ja puhelinäänestyksen seuraavat kaksi pääsivät toiseen mahdollisuuteen. Lisäksi semifinaalien jälkeen kaksi eniten semifinaaleissa ääniä saanutta semifinaalin viidettä pääsi toiseen mahdollisuuteen. Toisessa mahdollisuudessa kilpailleet kahdeksan kappaletta jaettiin neljään pariin, joista jokaisesta toinen äänestettiin toiselle kierrokselle. Toisella kierroksella kilpailleet neljä kappaletta jaettiin kahteen kappalepariin, joista kummastakin toinen äänestettiin finaaliin.

Finaalissa voittaja valittiin kaksikierroksisessa äänestyksessä. Ensimmäisellä kierroksella puhelinäänestäjät äänestivät kahdeksasta kappaleesta neljä toiselle kierrokselle, jossa voittajan valitsivat yhdessä puhelinäänestäjät ja neljä alueraatia. Kilpailun voitti Alexander Rybak kappaleella ”Fairytale”, joka voitti myös kansainvälisen Eurovision laulukilpailun.

## Kilpailun kulku
### Ensimmäinen semifinaali
Ensimmäinen semifinaali kilpailtiin 24. tammikuuta Kongsvingerhallenissa Kongsvingerissa.

### Toinen semifinaali
Toinen semifinaali kilpailtiin 31. tammikuuta Bodø Spektrumissa Bodøssä.

### Kolmas semifinaali
Kolmas semifinaali kilpailtiin 7. helmikuuta Fritidsparkissa Skienissa.

### Toinen mahdollisuus
Toinen mahdollisuus kilpailtiin 14. helmikuuta Sunnmørshallenissa Ålesundissa.

### Finaali
Finaali kilpailtiin 21. helmikuuta Oslo Spektrumissa Oslossa.

## Lähteet
*
*
*http://natfinals.50webs.com/90s_00s/Norway2009.html

## Aiheesta muualla
*Koko karsintafinaali NRK:n sivuilla
Tornion keskustaajama

**Tornion keskustaajama** on Tornion kaupungin keskustaajama Lapin maakunnan lounaisosassa, linnuntietä noin 101 kilometriä maakuntakeskus Rovaniemestä lounaaseen. Tornion keskustaajama sijaitsee Itämeren Pohjanlahteen laskevan Tornionjoen suulla.

Tilastokeskuksen taajama-aluerajauksen mukaan vuoden 2020 lopussa Tornion keskustaajaman pinta-ala oli 36,03 neliökilometriä ja väkiluku 16&nbsp;596. Tilastollinen taajamarajaus voi poiketa virallisesta kunnanosien rajauksesta. 

Tornio mainitaan kirjallisissa lähteissä muun muassa vuodelta 1374 (latinaksi) ja 1386 (Torne socken) 1386 sekä 1420 (Tornö) ja suomeksi vuonna 1585 (Tornio). Jo satoja vuosia tunnetusta kauppapaikasta tuli kaupunki vuonna 1621. Ilmeisesti jo 1200-luvulla muodostuneen kauppapaikan nimi Tornio eli Pohjantornio on peräisin joen nimestä, ja se otettiin myös 1300-luvun alkupuolella perustetun seurakunnan nimeksi. Tornionjoen nimessä on historioitsija Jouko Vahtolan mukaan suomen kielen vanha sana tornio ’keihäs, ase’. Sana kuului Mikael Agricolan käyttämään kieleen 1500-luvulla, mutta sittemmin sanan tämä merkitys on kadonnut.

## Lähteet
Martti Keskinen

**Martti Keskinen** (s. 4. kesäkuuta 1939) on suomalainen raviohjastaja ja -valmentaja. Hänen ohjastamansa ja valmentamansa R.A.C. oli ensimmäinen suomalaishevonen Elitloppetissa, kun se sai kutsun osallistua kilpailuun vuonna 1976. Keskisen valmentama Biscayne Hanover oli vuonna 1986 Elitloppetin finaalin neljäs, mikä on yksi parhaista suomalaissaavutuksista kyseisessä kilpailussa.

Teivon ratavalmentajana Keskinen aloitti 1976. 1980-luvulla hän siirsi valmennustoiminnan Ylöjärvelle ja ravitoiminta laajeni omistamiseen ja kasvattamiseen. Hänen kasvattamansa ja valmentamansa Silver Game voitti sekä kriteriumin että derbyn. Laajamittainen valmentaminen ja kasvatustoiminta päättyi vuonna 2002, kun Keskinen myi tilan Ylöjärveltä siitostammoineen. Tämän jälkeen Keskinen jatkoi muutamien hevosen valmentamista. Keskinen asuu osan vuodesta Mäntän keskustassa ja osan mökillään Ruovedellä.

Keskinen oli vuonna 1971 perustetun Suomen ravivalmentajat ry:n ensimmäinen puheenjohtaja ja kaikkiaan toimessa kolmeen otteeseen, vuosina 1971-1975, 1977 ja 1989-1990. Hän on ollut myös Pohjois-Hämeen Hippoksen johtokunnan, Ravituomioistuimen sekä Ypäjän Hevosopiston johtokunnan jäsen. Vuonna 2002 Keskiselle myönnettiin Suomen Hippoksen raviurheilijan kultainen ansiomerkki.

Tuhannennen voittonsa Keskinen ohjasti 19. marraskuuta 1984 Vermossa Emerson Lobellilla. Menestyneen ohjastajan nimeä kantava Martti Keskisen ajajamestaruus -kilpailu on ajettu Teivossa vuodesta 2004 lähtien. Keskinen oli itse mukana kilpailussa vuoteen 2009 saakka.

## Lähteet

* Martti Keskinen Suomen Hippoksen tietokannassa

### Viitteet
Kurutsit

**Kurutsit** (kuruc) olivat unkarilaisia, jotka  erityisesti 1600-luvulta alkaen István Bocskain, Gábor Bethlenin, Imre Thökölyn, Ferenc II Rákóczin ja muiden johdolla taistelivat itävaltalaisia sortajia vastaan. Nimitys on mahdollisesti tullut käyttöön jo 1500-luvun alkupuolella, kun György Dózsa, joka paavilta oli saanut oikeuden ristinlipun käyttämiseen turkkilaisia vastaan käytävässä taistelussa, ryhtyi kapinaan kotimaista aatelissortoa vastaan. 

Kurutsien runoudella tarkoitetaan sitä pääasiallisesti lyyrillistä runoutta, joka 1500-luvulla ja  1600-luvun alkupuolella syntyi kurutsien keskuudessa. Runojen tekijät tunnetaan nimeltä vain poikkeustapauksissa. Viittauksia raskaan sorronajan poliittisiin tapahtumiin esiintyy muissakin kuin poliittisissa runoissa. Kurutsi-runous kukoisti kauneimmillaan Thökölyn ja Rákóczin aikana. Kurutsien runot ja laulut ovat osaksi kansan suussa osaksi käsikirjoituksina säilyneet siihen asti, kun ne painettuna on saatu julkisuuteen. Vuoden 1712 jälkeen kurutsirunojen laulaminen kiellettiin ankarasti. Niiden sävelmien tekijät ovat yhtä tuntemattomat kuin runojen sepittäjätkin. Kurutsilaulujen nuotit ovat kansallisen unkarilaisen musiikin kaikkein kauneimpia helmiä, joista sitten samaan perustyyliin on vähitellen kehittynyt suuri määrä uusia kauniita laulu- ja tanssinuotteja. Kurutsilaulujen rytmi on usein hidas ja juhlallinen, melkein virren kaltainen. Toisissa taas on sotaisen marssin rytmi. Mahdollisena pidetäänkin, että nämä ovat olleet perusajatuksena niin sanotussa Rákóczi-laulussa, josta sitten sata vuotta myöhemmin syntyi kuuluisa Rákóczi-marssi.

## Lähteet
Frankopan

**Frankopan** oli vanha kuuluisa kroatialainen suku, jonka nimi esiintyy usein kroatialaisten vanhemmassa kirjallisessa ja poliittisessa historiassa ja joka liittyy italialaiseen Frangipani-sukuun. Keisari Sigismund nosti Ivan Frankopanin noin vuonna 1390 Kroatian, Slavonian ja Dalmatian baaniksi. Mohácsin taistelun (1526) jälkeen Krsto Frankopan tuki János Szapolyaita hänen Unkarin kruununsuunnitelmissaan. Franjo Frankopan (k. 1572), Szluinin kreivi, teki itsensä tunnetuksi hyökkäyksillä turkkilaisia ​​vastaan ​​käydyssä sodassa vuonna 1566. Franjo Krsto Frankopan liittyi vuonna 1667 sisarensa aviomiehen, baani Petar Zrinjskin (Zrinyi) kanssa magnaattisalaliittoon Keisari Leopold I:stä vastaan, mutta molemmat vangittiin ja teloitettiin Wiener Neustadtissa vuonna 1671. Vankilassa Frankopan kirjoitti vuonna 1871 julkaistun runokokoelman *Gartlic za čas kratiti* (Viihdyttävä yrttitarha), jonka sisältö oli vaihteleva, osittain alkuperäisiä, osittain käännöksiä italiasta, mutta myös joitain kansanlauluja.

## Lähteet

## Aiheesta muualla

*Frankapani *Biographisches Lexikon zur Geschichte Südosteuropas*
Drašković

**Drašković** on vanha kroatialainen kreivillinen suku, jonka jäsenet mainitaan usein Itävallan ja Unkarin poliittisessa historiassa. Jo keskiajalla suku hankki sotilaallista kunniaa. Suvun jäseniä ovat mm:

* Georg Drašković (1515-1588) Kalocsan arkkipiispa ja kardinaali, oli Ferdinand I:n rippi-isä, osallistui Trenton kirkolliskokoukseen (1545-63) ja Maksimilian II nimitti hänet Kroatian, Slavonian ja Dalmatian baaniksi.
* Jan Drašković (1550-1613), oli myös Kroatian baani ja kunnostautui sodassa turkkilaisia ​​vastaan ​​vuosina 1597-1600 ja suojeli Kroatiaa uskollisesti Bocskayn kapinan aikana.
* Janko Drašković (1770 -1856), kroatialainen patriootti ja poliittinen kirjailija.  

## Lähteet
Sturdza

**Sturdza** on vanha moldovalais-romanialainen bojaarisuku. Siihen kuuluivat Moldovan hospodarit loan Alexandru Sturdza (1822–1828) ja Mihail Sturdza (1834–1849). Suvun muita merkittäviä jäseniä ovat olleet:

* Alexandru Sturdza (1791–1854), venäläinen kirjailija. 
* Dimitrie Alexandru Sturdza (1833–1914), romanialainen valtiomies.
* Mihail R. Sturdza (1886–1980), romanianlainen poliitikko ja diplomaatti.

## Lähteet
Koháry

**Koháry** oli vanha unkarilainen magnaattisuku. Sen merkittävin jäsen oli István Koháry (s. 1649, k. 1731), joka kunnostautui soturina turkkilaisia vastaan, kirjoitti joitakin runollisia ja didaktisia töitä, ja vuonna 1714 hänestä tuli ylimaatuomari Unkarissa. Suku sai ruhtinaallisen arvon vuonna 1815, mutta sammui vuonna 1826 hovikansleri Antal Koháryyn. Nimi ja valtava omaisuus siirtyivät sitten hänen vävylleen, Saksi-Coburg-Gothan herttua Ferdinand Georgille, joka kuoli vuonna 1851 itävaltalaisena ratsuväen kenraalina. Hänen vanhimmasta pojastaan tuli Portugalin kuningas Ferdinand II.

## Lähteet
Szapolyai

**Szapolyai** oli unkarilainen, mahdollisesti Bosniasta kotoisin oleva aatelissuku, joka nousi merkittäväksi 1400-luvun jälkipuoliskolla kuningas Matias Corvinuksen aikana.

* Imre Szapolyai (k. 1487), Kroatian baani ja Unkarin palatiini.
* István Szapolyai (k. 1499), edellisen veli, Unkarin palatiini.
* Barbara Szapolyai (k. 1515) edellisen tytär, Puolan kuningatar, Sigismund I:n puoliso.
* János Szapolyai (1487–1540), edellisen veli, Unkarin kuningas vuosina 1526–1540.
* György Szapolyai, edellisen veli, kaatui Mohácsin taistelussa 1526.
* János Zsigmond Szapolyai (1540-1571), János Szapolyain poika, Transilvanian ruhtinas, Unkarin kuningas 1500-luvun puolivälissä

## Lähteet
Andrássy

**Andrássy** (*de Csíkszentkirály et Krasznahorka*) on yksi Unkarin huomattavimmista magnaattisuvuista, joka legendan mukaan sai alkunsa Andoráksesta, yhdestä Unkarin ensimmäisen kuninkaan urheimmista päälliköistä ja joka on 1500-luvulta lähtien antanut maalle useita kuuluisia sotureita ja valtiomiehiä.

* Károly Andrássy (1792-1845), unkarilainen kreivi ja poliitikko
* Manó Andrássy (s. 1821), unkarilainen kreivi ja poliitikko
* Gyula Andrássy (1823–1890), unkarilainen kreivi ja valtiomies
* Gyula Andrássy nuorempi (1860–1929), unkarilainen kreivi ja poliitikko 
* György Andrássy (1797-1872), unkarilainen kreivi ja hovimies

## Katso myös
* Andrássy út

## Lähteet
Yevhen Malaniuk

**Yevhen Malaniuk** (;  20. tammikuuta 1897 Novoarhanhelsk, Hersonin kuvernementti – 16. helmikuuta 1968 New York, Yhdysvallat) oli ukrainalainen runoilija, poliitikko ja yhteiskunnallinen aktivisti. 

Malaniuk liittyi 1917 Ukrainan kansantasavallan armeijaan, ja hänet internoitiin 1920 Puolan Kalisziin. Hän valmistui 1923 Poděbradysta Ukrainalaisesta maatalousakatemiasta (UHAK,  УГАК). Toisen maailmansodan loppupuolella hän asettui Saksaan, mistä hän emigroitui Yhdysvaltoihin.

Malaniuk perusti kirjallisuuslehden *Veselka* (Kališ) Juri Darahanin kanssa ja julkaisi sitä 1922–1923. Hän julkaisi runokokoelmia, pitkän runon *Pjata symfonija* (1953, 'Viides sinfonia') sekä esseekokoelmia. Valittujen teosten kokoelma *Zemna Madonna* ('Maallinen madonna') ilmestyi 1991.

Malaniuk on mainio esimerkki Ukrainan 1920- ja 1930-luvun kirjallisesta renessanssista. Hän oli vistnykistejä, Dmytro Dontsovin julkaiseman lehden *Vistnykin* kirjoittajia. Hänen työnsä vaikutti emigranttipiireissä, Länsi-Ukrainassa ja Ukrainan neuvostotasavallassa, missä viralliset kriitikot suhtautuivat häneen hyökkäävästi ja nimittelivät häntä ukrainalaiseksi fasistiksi.

Malaniukin runotyyliin ja kiehtovan sisältöön vaikutti sukupolven viha ja turhautuminen Ukrainan kukistumisesta, itsenäisyyssodan 1917–1920 päättymisestä tappioon ja Venäjän vallan synnyttämä tragedia. Ulkoisten voimien lisäksi hän kohdisti vihansa sisäiseen heikkouteen, Vähä-Venäjä-mentaliteettiin, anarkismiin, kansallisen kurin ja järjestyksen puutteeseen ja siihen että tunteet hallitsivat älyä. Siten hänen runoilleen on ominaista dynaamisuus, sokeeraavien sanojen runsas käyttö, paatos, ennustaminen ja menneisyyden pohtiminen. Hän kirjoitti stroofeja klassisin mitoin, erityisesti jambeja ja käytti kekseliäästi visuaalisia kuvia. Volodymyr Deržavyn huomauttaa, että klassisismi vaikuttaa Malaniukin runoihin vain osittain ja enimmäkseen runot liikkuvat symbolismin ja etenkin barokin tai romantiikan alueella.

## Lähteet

## Aiheesta muualla
Valdivia

**Valdivia** on Chilen Los Ríosin hallintoalueen pääkaupunki. 

Se sijaitsee samannimisen joen varrella 18 km Tyynenmeren rannikolta. Kaupungin kohdalla Valdiviajokeen yhtyy kaksi sivujokea, Calle Calle ja Cruces. Se perustettiin siirtomaa-aikana 1552, mutta alkoi kasvaa merkittävästi vasta 1800-luvun puolivälissä, kun Euroopasta tuli saksalaisia siirtolaisia.

Valdivia vahingoittui pahasti vuoden 1960 maanjäristyksessä.

## Lähteet

## Aiheesta muualla
Adolf Esaias Aminoff

**Adolf Esaias (Atte) Aminoff** (8. heinäkuuta 1890 Iisalmen maalaiskunta – 21. syyskuuta 1949 Göteborg) oli suomalainen matsänhoitaja, yrittäjä ja yritysjohtaja, joka sai kauppaneuvoksen arvonimen.

## Perhe
Aminoffin vanhemmat olivat metsänhoitaja, kollegiasessori Henrik Johan Aminoff ja Anna Maria Lagus, rovasti Johan Lorentz Laguksen tytär, ja puoliso vuodesta 1917 käsityönopettaja Anna Elisabeth (Lisa) Schreck. Konsuli Henrik Johan Aminoff ja yritysjohtaja Lars Mikael Aminoff olivat hänen poikia. Eversti Torsten Aminoff oli hänen veljensä. 

## Ura
Adolf Esaias Aminoff tuli ylioppilaaksi Iisalmen yhteislyseosta 1910 ja valmistui metsänhoitajaksi 1914. Aminoff teki Metsähallituksen uudismittaus- ja metsänarviotöitä Iisalmen seudulla 1914–1916 ja Oy Birger Hallmanin palveluksessa Kuopiossa 1917. 

Suomen sisällissotaan valkoisten puolella osallistunut Aminoff oli sotilasarvoltaan reservin vääpeli (1918).

Kuopion Höyrymylly Oy Sammon toimitusjohtaja 1919–1921 sekä Iisalmen Puutavara -yhtiön perustaja, johtokunnan puheenjohtaja ja toimitusjohtaja 1922–1936.

Kainuun Puu -yhtiön perustaja ja toimitusjohtaja Aminoff oli 1927–1928, Waldhofin metsäpäällikkö 1928–1939 ja hallituksen jäsen vuodesta1935, Oy Bruno Procopé Ab:n ylimetsänhoitaja ja laivauspäällikkö 1929–1939, Iisalmen Sahat -yhtiön perustaja ja toimitusjohtaja vuodesta 1937, Putkola Oy:n perustaja ja toimitusjohtaja vuodesta 1937, Peltosalmen Kauppa -yhtiön perustaja ja toimitusjohtaja vuodesta 1937, Pino Oy:n eli vuodesta 1939 Ahmo Oy:n perustaja ja toimitusjohtaja vuodesta 1937, Hiiltopuu-yhtiön perustaja ja toimitusjohtaja vuodesta 1939, Iisalmen Sementtivalimo -yhtiön perustaja ja toimitusjohtaja vuodesta 1940, samoin kuin Katerma, Iisalmen Auto ja Foresta -yhtiöiden perustaja ja toimitusjohtaja. 

Aminoff oli myös Kuopion teollisuuspiirin Iisalmen teollisuusalueen päällikkö 1939–1940 sekä 1941–1944 ja Sotakorvausteollisuuden valtuuskunnan metsäteollisuusosaston pyöreän puutavaran toimiston toimistopäällikkö 1944–1947 ja Palautuskomitea Suomen valtuuskunnan jäsen 1944–1946. Aminoff omisti Ahmonsaaren tilan Iisalmen maalaiskunnassa ja useita liike- ja asuinkiinteistöjä sekä maa- ja metsätiloja Ylä-Savossa ja Kainuussa.  

Hänellä oli myös monia luottamustehtäviä, mukaan lukien Iisalmen maalaiskunnan valtuuston jäsenyys 1934–1936. Aminoff oli kokoomuslaisen ''Salmetar''-lehden ja kirjapainon omistaja. Hän oli lehden ja kirjapainon johtokunnan jäsen. Hän oli Itsenäisyyden Liiton jäsen.  

Hän oli Iisalmen metsästys- ja kalastuskerhon jäsen.  

Kauppaneuvoksen arvonimen Aminoff sai 1947. 

Kauppaneuvos A.E. Aminoffin rahasto on nimetty hänen mukaan. Aminoffin pojanpoika Kari Aminoff toimii rahaston asiamiehenä. 

## Lähteet
San Bernardo (Chile)

**San Bernardo** on kaupunki Chilessä. Se sijaitsee pääkaupunki Santiagon lounaispuolella ja on kasvanut osaksi Santiagon metropolialuetta. Vuonna 2017 San Bernardossa oli 291&nbsp;610 asukasta.

Maipon provinssin kattavan San Bernardon hiippakunnan katedraali sijaitsee San Bernardossa, sen keskuaukion laidalla. Paikalle rakennettiin vuonna 1820 kirkko, johon mahtui 300 seurakuntalaista. Se nousi katedraalin asemaan vuonna 1987 hiippakunnan perustamisen yhteydessä. Lukuisat maanjäristykset olivat heikentäneet kirkon rakenteita, etenkin vuoden 1985 järistys, jossa kuusi ihmistä sai surmansa jäätyään kaatuvan pylvään alle. Rakennus purettiin ja sen paikalle rakennettiin 600-paikkainen katedraali, joka vihittiin vuonna 2000.  

## Lähteet

## Aiheesta muualla
* Kaupungin kotisivut
Sambianmnondopuu

**Sambianmnondopuu** (*Julbernardia paniculata*) on hernekasvien (Fabaceae) heimoon, mnondopuiden (*Julbernardia*) sukuun kuuluva kasvilaji. Se on ainavihanta, runsasoksainen ja laakealatvuksinen puu, joka voi kasvaa 2–20 metriä korkeaksi. Rungon halkaisija voi olla 25–80 cm.

Sambianmnondopuu kasvaa kausivihannissa metsiköissä usein *[[Brachystegia floribunda]]* -leimupuulajin kanssa. Sambianmnondopuuta tavataan myös vähäravinteisilla tasangoilla, Kalaharin autiomaassa, hiekkapohjaisilla ruohostomailla sekä ajoittain palavilla savanneilla 1000–1700 metrin korkeudella merenpinnasta. Sambianmnondopuuta kasvaa luonnossa Afrikassa Kongon demokraattisen tasavallan eteläosissa, Angolassa, Sambiassa, Malawissa, Mosambikissa ja Zimbabwessa.

Sambianmnondopuun kuorta kerätään paikallisesti luonnosta ja kuoresta valmistetaan kuitua. Puun puuainesta ei juurikaan käytetä.

## Lähteet
* Useful Tropical Plants: ''Julbernardia paniculata'' 

### Viitteet

## Aiheesta muualla
* JSTOR Global Plants: ''Julbernardia paniculata'' 
* Global Biodiversity Information Facility (GBIF): ''Julbernardia paniculata''
Batthyány

**Batthyány** on Unkarin vanhimpia ja rikkaimpia magnaattisukuja, jonka sanotaan polveutuvan Árpádin alipäälliköstä Eörsistä. Sukunimi tulee Batthyanin kylän mukaan Baranyan komitaatissa. Suku korotettiin vuonna 1630 valtakunnankreivilliseen arvoon ja vanhemmassa linjassaan vuonna 1764 valtakunnanruhtinaalliseen arvoon.

Suvun jäseniä:

* Lajos Batthyány (1807–1849), kreivi ja valtiomies.
* Kázmér Batthyány (1807–54), kreivi ja valtiomies.

## Katso myös
* Palais Schönborn-Batthyány
* Batthyány térin asema
* Priimaksen palatsi

## Lähteet
Vázquez

**Vázquez** tai **Vazquez** on muun muassa seuraavien henkilöiden sukunimi:

* Adrián Vázquez Lázara (s. 1982), espanjalainen poliitikko ja europarlamentaarikko
* Álvaro Vázquez (s. 1991), espanjalainen jalkapalloilija
* Carlos Sainz Vázquez de Castro (s. 1994), espanjalainen rata-autoilija
* Fernando Vázquez (s. 1954), espanjalainen jalkapallovalmentaja
* Fran Vázquez (s. 1983), espanjalainen koripalloilija
* Franco Vázquez (s. 1989), italialais-argentiinalainen jalkapalloilija
* Guillermo Vázquez (s. 1997), paraguaylainen shakin suurmestari
* José Juan Vázquez (s. 1988), meksikolainen jalkapalloilija
* José Luis López Vázquez (1922–2009), espanajalainen näyttelijä
* Josefina Vázquez Mota (s. 1961), meksikolainen poliitikko
* Lucas Vázquez (s. 1991), espanjalainen jalkapalloilija
* Mario Vazquez (s. 1977), yhdysvaltalainen R&B-laulaja
* Martin Vasquez (s. 1963), meksikolais-yhdysvaltalainen jalkapalloilija
* Martín Emilio Vázquez (s. 1969), uruguaylainen jalkapalloerotuomari
* Pedro Vázquez Villalobos (s. 1950), meksikolainen katolinen piispa
* Rafael Martín Vázquez (s. 1985), espanjalainen jalkapalloilija
* René Vázquez Díaz (s. 1952), kuubalais-ruotsalainen kirjailija
* Sergio Vázquez (s. 1965), argentiinalainen jalkapalloilija
* Tabaré Vázquez (1940–2020), Uruguayn presidentti 2005–2010 ja 2015–2020
* Víctor Vázquez (s. 1987), espanjalainen jalkapalloilija
* Wanda Vázquez Garced (s. 1960), Puerto Ricon kuvernööri.

## Katso myös
* Vasquez
Georg Masalin

**Georg Masalin** (6. huhtikuuta 1877 Viipuri – 8. maaliskuuta 1955 Porvoo) oli suomalainen yrittäjä ja yritysjohtaja, joka sai kauppaneuvoksen arvonimen.

Masalinin vanhemmat olivat kappalainen Bror Karl Masalin ja Hilda Weman ja puoliso vuodesta 1910 sairaanhoitaja Elna Alice Relander. Masalin kävi kansakoulun Viipurissa, neljä luokkaa Hämeenlinnan normaalilyseota 1887–1892 ja viidennen luokan sekä kuudetta luokkaa ruotsinkielisessä reaalilyseossa Turussa 1895–1896. Insinööriopintoja Masalin harjoitti Mittweidan teknillisessä opistossa Saksassa 1899–1901 ja oli ylimääräinen oppilas Suomen Polyteknillisessä opistossa ja Suomen Liikemiesten Kauppaopistossa 1904–1905. Hän teki myös opintomatkoja Eurooppaan. 

Masalin työskenteli turkulaisissa yrityksissä 1893–1899, oli Allgemeine Elektricitäts-Gesellschaftin piirtäjä Frankfurt am Mainissa 1900–1901, AG Brown Boveri & Cie:n harjoittelija Mannheimissa 1901–1902, Finska Elektrokemiska Ab:n insinööri Imatralla 1902–1904, Paul Wahl & Co:n sähköosaston insinööri Turussa 1905–1909 sekä Allgemeine Elektricitäts-Gesellschaftin insinööri Viipurissa 1909–1911.

Wiborgs Elektriska och maskinaffär G. Masalin -yhtiön perustaja, omistaja ja toimitusjohtaja Masalin oli 1911–1918 sekä J. E. Cronvallin eli vuodesta 1936 Oy Cronvall Ab:n pääosakas ja toimitusjohtaja 1919–1947 ja johtokunnan puheenjohtaja vuodesta 1948. Masalin oli myös Tehdasosakeyhtiö Sepon pääosakas ja toimitusjohtaja 1914–1918, Suomen Kaapelitehdas -yhtiön osakas vuodesta 1917 ja johtokunnan jäsen 1927–1948, Wiipurin Sähkö- ja Koneliike -yhtiön osakas ja johtokunnan jäsen sekä Osakeyhtiö Palokaluston eli vuodesta 1930 Oy Masalin & Co Ab:n ja myöhemmin MAKO:n perustajaosakas ja johtokunnan puheenjohtaja 1920–1933. Hänellä oli myös useita luottamustehtäviä. Kauppaneuvoksen arvonimen Masalin sai 1947. Taiteilija Eero Järnefelt maalasi hänen muotokuvansa 1938.

## Lähteet
Kotihoito

**Kotihoidolla** tarkoitetaan sosiaalihuoltolain perustella tuotetun kotipalvelun ja terveydenhoitolain perusteella tuotetun kotisairaanhoidon yhdistämistä palveluksi, jonka tarkoituksena on tukea kotona selviytymistä. Kunnat voivat päättää, että tuotetaanko nämä palvelut yhdessä vai erikseen.

Vuonna 2020 valtakunnallisesti kotihoidon asiakkaita oli yhteensä 208 000. Näistä 55 % sai palveluita säännöllisesti ja 43 % sai paljon palveluita kotihoidolta. Ikäryhmässä 85–94 vuotta 31 % sai säännöllisesti kotihoidon palveluita. Yli puolella (59 %) asiakkaista oli vähintään yksi kotihoidon käynti päivässä. Asiakkaista 18 %:lla oli käyntejä kolme tai useampi päivässä.

Kotihoidon palvelut ovat maksullisia ja sitä ohjaa asiakasmaksulaki. 

Kotihoidossa työskenteli vuonna 2021 yhteenä 17 000 henkeä, joista 74 % on lähi- ja perushoitajia ja 12 % sairaanhoitajia ja terveydenhoitajia. 

## Lähteet
Sheldon Riley

**Sheldon Riley Hernandez** (s. 14. maaliskuuta 1999 Sydney, Uusi Etelä-Wales, Australia), tunnettu yksinkertaisesti nimellä **Sheldon Riley**, on australialainen laulaja. Hän edusti Australiaa kappaleella "Not The Same" vuoden 2022 Eurovision laulukilpailussa Torinossa. Kappale sai 125 pistettä ja päätyi sijalle 15. 

Sheldon on puoliksi filippiiniläinen. Hän on asunut koko lapsuutensa Australiassa. Ennen Euroviisuja, hän oli mukana Australian X Factor-sarjassa vuonna 2016, Australian The Voicessa vuonna 2019 ja America’s Got Talentin 15. tuotantokaudella.

Hänet valittiin edustamaan Australiaa vuoden 2022 Eurovision laulukilpailuun laulullaan Not The Same. Laulu sijoittui 125 pisteellä viidenneksitoista.

Sheldon on homoseksuaali. Hänellä on todettu Aspergerin oireyhtymä.

## Lähteet
Elis Wallin

**Elis Alexander Wallin** (9. huhtikuuta 1877 Tampere – 2. maaliskuuta 1955 Porvoo) oli suomalainen yrittäjä ja yritysjohtaja, joka sai kauppaneuvoksen arvonimen.

Wallinin vanhemmat olivat konttoripäällikkö Adolf Fredrik Wallin ja Ida Lovisa Billing ja puoliso vuodesta 1906 Hildur Wilhelmina Allwin. Wallin kävi Tampereen ruotsalaisen alkeiskoulun ja keskikoulun ja teki opintomatkoja Euroopan maihin. Hän oli liikeapulainen ja kauppamatkustaja John Blomin Tukkuliikkeessä Tampereella 1893–1903, oma yrityksen pitäjä Viipurissa 1903–1908, viipurilaisen liikkeen kauppamatkustaja 1907–1910, Suomen Gummitehdas -yhtiön myyntipäällikkö Helsingissä vuodesta 1910, kaupallinen johtaja 1928–1952 ja johtokunnan jäsen vuodesta 1928, Yhdistyneet Villatehtaat -yhtiön myyntipäällikkö 1912–1932 ja Suomen Kumimyyntikonttorin toimitusjohtaja vuodesta 1932. Wallin omisti Essvikin tilan Porvoon maalaiskunnassa ja harjoitti siellä maataloutta. Suomen sisällissotaan valkoisten puolella Wallin osallistui  Pietarsaaren tykistökoulun taloudenhoitajana ja hänet ylennettiin reservin kapteeniksi 1918. Kauppaneuvoksen arvonimen Wallin sai 1947. 

## Lähteet
Ravinaisten SM-kilpailu

**Ravinaisten SM-kilpailu** on naisraviohjastajille suunnattu kilpailu. Myös Ravinaisten SM-ajo -nimellä tunnettu kisa on järjestetty vuodesta 1963 lähtien, mutta kilpailun järjestämisessä on ollut välivuosia. Kilpailun käytännön järjestelyistä vastaa vuosittain yksi ravinaisten 15 alueellisesta järjestöstä, järjestämisvuoro on kiertävä. Kilpailussa pyritään ajamaan kaksi osalähtöä, joista toinen lämminverisillä, toinen kylmäverisillä. Kokonaistulokset ratkeavat pistelaskun perusteella. Voittaja saa kiertopalkinnon sekä hänelle pyritään järjestämään mahdollisuus ajaa kansainvälisessä lähdössä.
## Kunniataulukko

## Lähdeluettelo
Varsakunkku

**Varsakunkku** on vuonna 2018 käynnistetty ennakkomaksullinen suurkilpailusarja 3-, 4- ja 5-vuotiaille suomenhevosille.

Varsakunkku-kilpailusarjaa hallinnoi huhtikuussa 2018 perustettu yhdistys Varsakunkku ry. Yhdistyksen ovat perustaneet Kuopion, Mikkelin ja Seinäjoen raviradat.

Kangasniemeläinen ravivalmentaja Terho Rautiainen tunnetaan kilpailusarjan ideoijana ja toimeenpanijana.

## Kunniataulukko
Finaalin 1. palkinto suluissa.

Tammat saavat palkintoon 10 % korotuksen.

## Lähdeluettelo
Munjong

**Munjong** (; 1019 Kaesong, Goryeo – 1083 Kaesong, Goryeo) oli Goryeon kuningas vuodesta 1046 vuoteen 1083. Hänen valtakautensa aikana Goryeon keskushallinto sai täydellisen vallan. Munjong laajensi Korean rajoja pohjoiseen Jalu- ja Tumen-joille.
Irakin kuningas

**Irakin kuningas** () oli Irakin valtionpäämies vuodesta 1921 vuoteen 1958, kun maa oli monarkia. Maalla ehti oli 3 kuningasta. Kuningasuku oli Banū Hāshim eli niin sanotut hašemiitit. 14. heinäkuuta 1958 tapahtui monarkian lopettanut vallankumous, jossa viimeinen kuningas Faisal II sai surmansa.

## Luettelo Irakin kuninkaista

## Aikajana
Kaliumvetyfosfaatti

**Kaliumvetyfosfaatti** (K2HPO4) eli **dikaliumfosfaatti** on kalium- ja vetyfosfaatti-ionien muodostama epäorgaaninen ioniyhdiste. Yhdistettä käytetään muun muassa lannoitteissa ja elintarvikkeiden lisäaineena.

## Ominaisuudet, valmistus ja käyttö
Huoneenlämpötilassa kaliumvetyfosfaatti on valkoista kiteistä ja hygroskooppista ainetta. Kidevedettömän yhdisteen lisäksi tunnetaan myös kidevedellisiä muotoja, kuten tri-, heksahydraatit (K2HPO4·3H2O ja K2HPO4·6H2O). Kaliumvetyfosfaatti liukenee erittäin hyvin veteen ja liuokset ovat heikosti emäksisiä. Yhdiste liukenee myös etanoliin. Kuumettaessa aine hajoaa kaliumpyrofosfaatiksi.

Kaliumvetyfosfaattia valmistetaan neutraloimalla fosforihappoa osittain kaliumhydroksidilla.
:2 KOH + H3PO4 → K2HPO4 + 2 H2O

Kaliumvetyfosfaattia käytetään muun muassa lannoitteissa, ainesosana puskuriliuoksissa ja paperinvalmistuksessa.  Elintarvikkeissa sitä käytetään happamuudensäätöön ja sen E-koodi on E340<.

## Lähteet
Böckerman

**Böckerman** on muun muassa seuraavien suomalaisten henkilöiden sukunimi:

* Eino Sares, vuoteen 1930 *Böckerman* (1907–1992), poliitikko ja rovasti
* Geo Böckerman (1921–1999), urkutaiteilija ja teologi
* Joachim Böckerman, (s. 1997), jalkapalloilija
* Pernilla Böckerman (s. 2000), fitness-urheilija ja some-vaikuttaja
* Petri Böckerman, taloustieteilijä